ભાજપમાં વિધાનસભાની ચૂંટણીની જેમ લોકસભાની ચૂંટણીમાં પણ અસહ્ય ખર્ચ થાય છે. આ ખર્ચના આંકડામાં પ્રત્યેક પાંચ વર્ષમાં બમણો વધારો થતો જાય છે. 2014માં સામાન્ય ચૂંટણી 7મી એપ્રિલ થી 12 મી મે સુધીના નવ તબક્કામાં યોજવામાં આવી હતી. 543 ઉમેદવારો માટે યોજાયેલી આ ચૂંટણીમાં એક અંદાજ પ્રમાણે 3500 કરોડ રૂપિયાનો ખર્ચ થયો હતો જે 2019માં વધીને 4500 કરોડ થવાની ધારણા છે. ચૂંટણી ખર્ચના આ આંકડામાં સલામતી દળો અને રાજકીય પક્ષોના ઉમેદવારોના વ્યક્તિગત ખર્ચનો સમાવેશ થતો નથી. જો તે ખર્ચને ગણીએ તો ચૂંટણી પ્રક્રિયાનો કુલ ખર્ચ 40 હજાર કરોડ રૂપિયા કરતાં વધી શકે છે. સેન્ટર ફોર મિડીયા સ્ટડીઝના આંકડા પ્રમાણે 2014માં રાજકીય પાર્ટીઓ તેમજ તેમના ઉમેદવારોએ 30,000 કરોડનો ખર્ચ કર્યો હતો જે 2009ની ચૂંટણીની સરખામણીએ ત્રણ ગણો વધારે છે. 2012ની અમેરિકાના પ્રમુખપદની ચૂંટણીના ખર્ચના આંકડાની સરખામણીએ વિશ્વમાં બીજાક્રમનો ખર્ચ છે. 2014ની ચૂંટણીમાં કુલ 81.45 કરોડ મતદારો હતા જે વધીને 2018માં 86.69 કરોડ મતદારો થયા છે અને 2019 સુધીમાં તે આંકડો વધીને 90 કરોડ થાય તેવી ભારતના ચૂંટણી પંચની ધારણા છે.